Rimkūnų dvaro kautynės

Rimkūnų dvaro kautynės – 1919 m. sausio 16 d. prie Rimkūnų dvaro (dabar Joniškio r.) įvykęs ginkluotas susidūrimas tarp Šiaurės Lietuvą užėmusių bolševikų (Litbelo, Sovietų Rusijos) ir Šiaurės Lietuvos partizanų, vienas pirmųjų Lietuvos partizanų ir bolševikų pajėgų susidūrimų Lietuvos nepriklausomybės kare.

1919 m. pradžioje iš Joniškėlio pasitraukė vokiečių kariuomenė. Jai iš paskos sekė bolševikai. Vietos gyventojų suorganizuotą vietos savivaldą išvaikė regioną užėmę bolševikų pajėgos. Kovai su plėšikavusiais bolševikais vietos gyventojai suformavo partizanų būrius. Sausio viduryje Joniškėlio partizanų būryje buvo apie 20 karių.

Bolševikams tęsiant plėšikavimą ir mėginant veržtis nuo Žeimelio į Pašvitinį, sausio 16 d. karininko Jono Bartasevičiaus vadovaujami 9 partizanai trejomis rogėmis atvyko į Rimkūnų dvarą, kuriame buvo apsistoję apie 12 bolševikų. Partizanai buvo ginkluoti rusiškais ir vokiškais šautuvais, tačiau kiekvienas turėjo tik po 16 šovinių.Lesčius, Vytautas, Lietuvos kariuomenė nepriklausomybės kovose, 1918–1920, p. 73.Ambrozijeus, K, Pirmosios Pašvitinio partizanų kautynės su bolševikais, Karys, Kaunas, 1936, Nr. 2, p. 37-38.

Pastebėję iš dviejų pusių dvarą supti mėginusius partizanus bolševikai pradėjo šaudyti. Partizanai tęsė puolimą. Kautynės truko keletą valandų. J. Bartasevičiaus mėginimas granata atakuoti dvaro pastatą, kuriame buvo įsitvirtinę bolševikai, baigėsi nesėkmingai – granata nesprogo.Ambrozijeus, K, Pirmosios Pašvitinio partizanų kautynės su bolševikais, Karys, Kaunas, 1936, Nr. 2, p. 38.

Kautynės baigėsi be aiškių rezultatų. Bent daliai bolševikų pavyko pasitraukti.

Kautynėse žuvo partizanas Aleksandras Vaunauskas – jis tapo pirmuoju žuvusiu Lietuvos partizanu.

Kitą dieną po kautynių į dvarą atvyko baudžiamasis bolševikų būrys, kuriame buvo apie 50 karių, ginkluotų 2 kulkosvaidžiais. Partizanai, įvertinę kautynių rezultatus, nutarė kurį laiką susilaikyti nuo ginkluotų operacijų.Ats. ltn. J. Bartosevičius, Pašvitinio partizanai, 2 skyrius: Viekšnių krašto istorija – Elektroninių išteklių archyvas, p. 270

 Literatūra 
 Ambrozijeus, K, Pirmosios Pašvitinio partizanų kautynės su bolševikais, Karys, Kaunas, 1936, Nr. 2, p. 37-38.
 Ats. ltn. J. Bartasevičius, Pašvitinio partizanai, 2 skyrius: Viekšnių krašto istorija – Elektroninių išteklių archyvas
 Lesčius, Vytautas, Lietuvos kariuomenė nepriklausomybės kovose, 1918–1920, Vilnius : Generolo Jono Žemaičio Lietuvos karo akademija, 2004.

 Išnašos 

Kategorija:1919 metai
Kategorija:Nepriklausomybės karo mūšiai
Kategorija:Rusijos mūšiai
Kategorija:Mūšiai Lietuvos teritorijoje
Kategorija:Lietuvos partizanų mūšiai